Jacob Jensen (V), 2009-02-26:
Vi har for nylig lavet en kreditpakke, som bl.a. indeholdt 20 mia. kr. ekstra til at styrke eksporten, og vi har fremrykket trafikinvesteringer allerede i 2009 med godt 5 mia. kr., som skal sætte gang i bl.a. bygge- og anlægsbranchen.
Regeringen handler med rettidig omhu.
Vi lemper finanspolitikken via skattelettelser, øget offentligt forbrug og investeringer, i en takt så økonomien kan følge med, og så prisudviklingen og dermed konkurrenceevnen ikke sættes over styr på længere sigt.
Niveauet for de offentlige investeringer i år er rekordhøjt, og vi vil gøre endnu mere, i takt med at det skulle blive nødvendigt.
Og vi er jo som bekendt også i de her dage ved at forhandle en historisk stor skattereform på plads.
Endelig kommer regeringen så senere på foråret med et udspil til investeringer inden for grøn vækst.
Så vi har med andre ord sat en masse ting i gang; vi doserer vores brænde på en sådan måde, at vi kan holde varmen hele vejen igennem den økonomiske vinter i stedet for at tømme brændeskuret for indhold og lave et kæmpe bål.
I forslaget, som vi skal diskutere og behandle her, er der tale om en midlertidig udskydelse af A-skat og momsindbetalinger fra erhvervslivet, og det skal ses som et vigtigt element i den samlede indsats for at styre Danmark igennem en turbulent tid.
Mange sunde virksomheder har i øjeblikket likviditetsproblemer på grund af den internationale krise, og det skal vi selvfølgelig se om vi kan være med til at afhjælpe.
Forslaget giver nemlig store virksomheder mulighed for at udskyde deres A-skat, altså de virksomheder, som betaler moms en gang om måneden i en - kan man kalde det - rullende ordning frem til september måned i år, hvor man får en ekstra måneds kredit.
Mellemstore virksomheder, som i dag betaler kvartalsmoms, kan så få udskudt fristen med op til den maksimale kredittid, som ifølge EU-reglerne er 2 måneder, det vil sige en forlængelse på i gennemsnit 20 dage.
Og de små virksomheder, som afregner moms en gang hvert halve år, får lagt deres afregningsperiode for sidste halvår 2008 sammen med første halvår 2009.
Så alle virksomheder får med forslaget her en likviditetslettelse på i alt over 60 mia. kr.
Vi kan ikke i Danmark alene redde verdensøkonomien, men vi kan gøre os klar til den tid, hvor økonomien og eksportmarkederne igen vender.
Det skal ske gennem målrettede investeringer, og det skal ske ved, at vi sikrer holdbare strukturelle løsninger, ikke kun på den korte bane, men på den lange bane.
Vi skal sikre, at vi har vores virksomheder i god gænge, og at de har nogle fornuftige muligheder og en konkurrenceevne, som er i top den dag, konjunkturerne igen peger opad.
Indsatsen skal times rigtigt, og handlingerne skal foretages i den rigtige rækkefølge og til den rette tid.
Ikke noget med at gå i panik og rykke i alle håndtagene, trykke på alle knapperne på en gang, hvorved man jo så også risikerer at trykke på katapultknappen.
Men med erfaring og en rolig hånd på styrepinden vil vi kunne styre jumbojetten ud af uvejret og igen sikre, at vi bliver bragt til nye højder.
Det her forslag er derfor en af flere knapper, som regeringen og Venstre ønsker at trykke på, og derfor vil vi selvfølgelig støtte forslaget.
Jeg skal også meddele, at det ønsker Liberal Alliance også at gøre.